Min troos vir Bulls ná groot loesingDie enigste troos wat die Bulls uit Saterdagaand se wedstryd teen die Jaguares kan put, is dat hulle sekerlik nie vrotter kan speel nie. Hulle het in Buenos Aires met 54-24 pak gekry, en gelyk of hulle elke stukkie leerwerk van John Mitchell vergeet of geïgnoreer het. Die Bulls se uitspeelkanse hand nou aan ŉ baie dun draadjie. Die Argentyne het ná hul onoorwonne toer van vier wedstryde in Australasië met ŉ indrukwekkende vertoning teen die Bulls gewys dat hulle nog baie naby aan die uitspeelwedstryde gaan draai. Hulle het sewe drieë teen drie gedruk. Die rustydtelling was 20-10 Die Jaguares se voor- en agterspelers was as eenhede eenvoudig stukke bete as die Bulls s’n, en as span was hulle samespel en opsies uitstekend. Miskien het die Bulls oorgerus in Argentinië geland; miskien was die verlies van Lood de Jager, Lizo Gqoboka en die kaptein Burger Odendaal te ontwrigtend. Hoe ook al, die Bulls is in die skrums verniel, het in die lynstane, een van hul sterkpunte, te veel besit verloor, en het geen antwoord op Jaguares se gedissiplineerde fasespel en daaropvolgende dryfwerk gehad nie. Die Jaguares het hul spel agter die skrum goed afgewissel. Hulle het aanvanklik vlak gestaan en die Bulls met hul bekende kort aangeë laat bontstaan, en toe skielik begin wyd speel toe die Bulls begin bondel het om die kort aangeewerk die hoof te bied. Skielik het hul ook dieper gespeel en telkens was daar met die gebondel ook spelers aan die buitekant toe die Argentyne begin hardloop het. Dat die keerwerk van die Bulls aan skandelik gegrens het, het nie gehelp nie. Nie een of twee maal nie, maar dikwels, het teenstanders sommer tussen drie, vier Bulls deur gedwarrel om dan vas te maak, te begin dryf, of weer diep te speel. Die skeidsregter? Nie die wêreld se beste nie, maar dit is nie hý wat met sy hande in die losskrums gekrap, misgeduik, van die kant af ingedons, aangeslaan of die bal in kontak verloor het nie. Puntemakers ‒ Jaguares (20) 54 – Drieë: Nicolás Sánchez, Bautista Delguy (2), Marcos Kremer, Matias Orlando, Sebastian Cancelliere, Emilliano Boffelli. Doelskoppe: Sánchez (5). Strafdoele: Sánchez (3). Bulls – Drieë: Warrick Gelant, Nic de Jager, André Warner. Doelskoppe: Handré Pollard, Libbok (2). Strafdoel: Handré Pollard.